**Jubilæumstale 25 år**

Tillykke til Ravnshøj og tillykke med Ravnshøj.

Dejligt at se så mange til jubilæet, ikke mindst tidligere bofæller og fraflyttede børn.

Ideen til bofællesskabet startede i 1985 Grundlovsdag for 30 år siden. Søren og Ulla, Henning og Karin og Herdis satte en annonce i lokalavisen – det var dengang.

5 år tog det at komme fra ide til indflytning!

Hvordan var verden dengang i 80’erne?

Det var en forandret verden i forhold til 68’ernes ungdomsoprør og 70’ernes politisk forankrede modbevægelse. I 80’erne er bevægelsen mere kulturet og individuel orienteret.

At danne et bofællesskab i midt80’erne var ikke det mest indlysende. Ideologerne var under pres.

Vi havde i en årrække i 80’erne en statsminister, der sagde at ”Ideologier er noget bras”

Ravnshøj blev etableret i afslutningen af en periode med mange selvgroede andelsboligforeninger og red på efterdønningerne fra 70’ernes Græsrods-Danmark.

Vi så alle Bille August ”Pelle Erobreren” og nogle så Lars von Trier eksperimenterende film.

Vi læste stadig Kløvedal Reich, men mere aktuel var Kirsten Thorup, Ib Michael, Carsten Jensen - og Per Højholt som vi husker med ”Gittes monologer”.

I 80’erne var det anderledes. Computere og internet og mail var ikke blevet en del af hver mands hverdag og mobiltelefoner var kun for de få.

80erne slutter næsten symbolsk med et brag da Berlinmurens fald i 89.

Hvad ville initiativtagerne med Ravnshøj?

Ønsket var et forpligtende fællesskab med andelstanken i dagligdagen. Med ansvarlighed overfor hinanden og overfor miljøet. Og nøgleord var: Mangfoldighed og rummelighed.

Mangfoldigheden koncentrerede sig om det aldersmæssige – med børn og voksne, gamle som unge – og med ønsket om større erhvervsspredning end den skolelærergruppe, der startede det hele.

Mindre opmærksomme var vi på mangfoldigheden i forbindelse med globalisering, seksuel orientering og religion.

Ravnshøj er nu nået sølvbryllupsalderen og vi skal ofre et par minutter på: Hvordan gik det så?

Det forpligtende fællesskab i andelsregi holder vand, den demokratiske proces gennemføres men kan til tider være tung og fællesmøderne kan kræve den gode kage.

Ideen om fællesspisning 4 gange om ugen holder. Selv om madordningen jævnligt bliver sat på dagsordenen holder den vand og fællesspisningen er med til at konstituere fællesskabet – og nu med fast fredagsdessert. Vaskeriet er det uautoriserede mødested og urtehaven arbejdssted for mange.

Den erhvervsmæssige mangfoldighed er steget og vi bekæmper alderdommen – ikke i forhold til den enkelte, men ønsket om den aldersmæssige mangfoldighed består og findes heldigvis fortsat. I Ravnshøj-sangen fra 10 års jubilæet står der i vers 1: ”Og børnene er blomsterne i bedet – måske det allerbedste her på stedet”.

Børn er specifik nævnt når vi søger nye andelshavere til vores huse. Ligesom vi skriver at det er viljen til boformen, der er centralt.

Dem der først flyttede ind på Ravnshøj år 1 er naturligvis blevet 25 år ældre – Alle (minus 1) er pensionister, men 10 ud af fjorten huse bebos af ”yngre” mennesker.

”Ravnshøj-konceptet” tiltrækker personer, der ligner os så ”Mangfoldighed og rummelighed” er ikke blevet udfordret.

Husene er som da de blev bygget. Selv om nedslidning ikke kan undgås holdes de i god stand, men det er tid til forbedringer.

Tidens forandring ses mest markant udenfor husene. Arealet er forøget gennem tilkøb. Haver og træer er vokset til – så godt og vel, og der kræves kraftig nedskæring og fældning. Vi startede med at klare bortskaffelse af fraklip gennem afbrænding i to olietønder, nu er det med to gigantiske containere, der afhenter fraklip og fældede træer.

Ja, selve grunden er vokset op til 7 cm i højden. Det kan man se i forhold til fliseniveauet på gangstierne og græsset.

Som jeg tidligere antydede er tiden en anden end i 80’erne. Og de fleste beboere er nogle andre. Vi må forholde os til om vi er ”en tidslomme”, og i hvor høj grad vi ønsker at være det. Hvis tidslomme betyder at nogle af de dyder, der stammer fra tider, hvor fællesskab og solidaritet var i højsædet, er det måske ikke så dårlig, men betyder det, at vi efterhånden er blevet en flok kustoder fra fortiden er vi udfordret.

Buddha sagde: ”Hvis man bor for længe et sted, hober der sig for mange ting op. Man overtager for mange pligter, og når man flytter, føler man adskillelsens smerte”.

Det sidste gælder både for dem, der flytter og dem, der bliver tilbage.

At vi bor rigtig mange år på Ravnshøj giver en statisk kvalitet, men når nye flytter ind kan det give en dynamisk kvalitet. Vi skal være glade for at vi bliver udfordret i vores selvforståelse og det hjælper på det ”generationsskifte” som også må komme på Ravnshøj.

Nye tider står for døren med udbygninger, zink-kviste, hjertestarter og el-biler.

Mange ting skal drøftes og besluttes sammen. Jo, et bofællesskab kan være noget bøvl, men der findes to slags bøvl, ifølge Steen Hildebrandt: Bøvl og træls bøvl. Lad os håbe, at der fortsat er mindst af det sidste.

Lad mig slutte med at takke dem, der for 30 år siden fik ideen og med lidt omskrivning af Valdemar Atterdag sige: Lad gud kun beholde sit Himmerig, når blot jeg må beholde mit Ravnshøj .

Lad os råbe Hurra for et langtidsholdbart bæredygtigt Ravnshøj.

Jørgen Juul